Document ID: 32009R0781

РЕГЛАМЕНТ (ЕО) № 781/2009 НА КОМИСИЯТА
от 27 август 2009 година
за изменение на Регламент (ЕО) № 868/2008 относно формуляра за земеделския статистически отчет, използван за определяне на приходите на земеделските стопанства и за анализ на икономическата дейност на тези стопанства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент № 79/65/ЕИО на Съвета от 15 юни 1965 година относно създаване на система за събиране на счетоводна информация за доходите и икономическата дейност на земеделските стопанства в Европейската икономическа общност (1), и по-специално член 7, параграф 3 от него,
като има предвид, че:
(1)
Регламент (ЕО) № 868/2008 на Комисията (2) определя вида счетоводни данни, които следва да се посочат в земеделския статистически отчет.
(2)
Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (3) изменя начина, по който се изплащат субсидии на селскостопанските производители. Необходимо е тези изменения да бъдат взети предвид в земеделския статистически отчет, за да се проследява правилно развитието на селскостопанските приходи и да се събере достатъчна база данни за икономически анализ на земеделските стопанства.
(3)
С Регламент (ЕО) № 1242/2008 на Комисията от 8 декември 2008 г. за установяване на типология на Общността за земеделските стопанства (4) е въведена класификационна променлива величина, отразяваща значението на другите доходоносни дейности (ДДД), пряко свързани със стопанството. Тази класификационна променлива величина следва да бъде включена в земеделския статистически отчет.
(4)
С Регламент (ЕО) № 1166/2008 на Европейския парламент и на Съвета от 19 ноември 2008 г. относно изследванията на структурата на земеделските стопанства и изследването на земеделските производствени методи и за отмяна на Регламент (ЕИО) № 571/88 на Съвета (5) е изменен начинът на отчитане на коледните елхи в изследванията на структурата на земеделските стопанства. За да се постигне съответствие с изследванията на структурата на земеделските стопанства, отчитането на коледните елхи следва да се адаптира и в земеделския статистически отчет.
(5)
В сегашния формуляр на земеделския статистически отчет не е предвидено да се посочи, ако по-голямата част от използваната земеделска площ на дадено стопанство не е разположена в регион, обхванат от структурните фондове. За по-голяма яснота на указанията следва да се добави възможност за посочване, че стопанствата не са разположени в регион, включен в членове 5, 6 или 8 от Регламент (ЕО) № 1083/2006 на Съвета от 11 юли 2006 г. за определяне на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (ЕО) № 1260/1999 (6).
(6)
В сегашния формуляр на земеделския статистически отчет не е предвидено да се посочи, ако се отглеждат гъби на закрито. Тъй като гъбите често се отглеждат в мазета или сгради, следва да има възможност за посочване в земеделския статистически отчет, че гъбите се отглеждат на закрито.
(7)
Регламент (ЕО) № 868/2008 следва да бъде съответно изменен.
(8)
Мерките, предвидени в настоящия регламент, са в съответствие със становището на Общностния комитет по системата за земеделска счетоводна информация,
ПРИЕ НАСТОЯЩИЯ РЕГЛАМЕНТ:
Член 1
Приложения I и II към Регламент (ЕО) № 868/2008 се изменят, както е посочено в приложението към настоящия регламент.
Член 2
Настоящият регламент влиза в сила на седмия ден след датата на публикуването му в Официален вестник на Европейския съюз.
Той се прилага от 2010 счетоводна година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 август 2009 година.

Labels: 19
6